b"\n_START_ARTICLE_\nJules Dumont d'Urville\n_START_SECTION_\n\xc5\xbdivljenjepis\n_START_PARAGRAPH_\nKmalu po vstopu v francosko mornarico se je d'Urville \xc5\xbee izkazal kot raziskovalec, saj je leta 1820 na odpravi po gr\xc5\xa1kih otokih spoznal pravo vrednost kipa, izklesanega okrog leta 130 pr. n. \xc5\xa1t. in ga zadr\xc5\xbeal za Francijo. To je bila Milo\xc5\xa1ka Venera, ki sedaj stoji v pari\xc5\xa1kem Louvru. Leta 1822 je obplul svet pod poveljstvom kapitana Louisa Isidora Duperreya in domov prinesel zanimive primerke \xc5\xbeivali in rastlin._NEWLINE_Leta 1826 so ga kot poveljnika korvete L'Astrolabe poslali na Pacifik, kjer je kartiral obale Nove Gvineje, Nove Zelandije in drugih otokov, odkril pa je tudi verjetno mesto smrti kapitana Jeana-Fran\xc3\xa7oisa de La P\xc3\xa9rousea._NEWLINE_Leta 1837 je na odpravi z ladjama L'Astrolabe in Zelee po obmo\xc4\x8dju Antarktike plul ob delu njene obale, ki ga je po svoji \xc5\xbeeni imenoval Adelijina de\xc5\xbeela. Obiskali so tudi Ju\xc5\xbene Shetlandske in Ju\xc5\xbene Orkneyjske otoke. Po povratku leta 1840 so mu podelili \xc4\x8din kontraadmirala._NEWLINE_Kasneje so po njem imenovali naslednja podro\xc4\x8dja, k poznavanju katerih je s svojim delom mo\xc4\x8dno prispeval: D'Urvillovo morje ob Antarktiki, Rt d'Urvilla na Irian Javi v Indoneziji ter D'Urvillov otok ob Novi Zelandiji. Po njem se imenuje pari\xc5\xa1ka ulica Rue Dumont d'Urville v 8. okro\xc5\xbeju blizu Elizejskih poljan. Postaja Dumont d'Urville na Antarktiki in ladja razreda BATRAL francoske vojne mornarice sta prav tako imenovana po njem._NEWLINE_Umrl je skupaj s svojo \xc5\xbeeno in sinom v \xc5\xbeelezni\xc5\xa1ki nesre\xc4\x8di. Pokopan je na Montparna\xc5\xa1kem pokopali\xc5\xa1\xc4\x8du (Cimeti\xc3\xa8re du Montparnasse) v Parizu._NEWLINE_Zapisi o njegovih potovanjih so bili objavljeni v 24 delih s \xc5\xa1estimi obse\xc5\xbenimi knjigami ilustracij."